
PROIECT DE REZOLUȚIE LEGISLATIVĂ A PARLAMENTULUI EUROPEAN
referitoare la proiectul de decizie a Consiliului privind încheierea în numele Uniunii a Protocolului privind punerea în aplicare a Acordului de parteneriat în sectorul pescuitului dintre Republica Democratică São Tomé și Príncipe și Comunitatea Europeană (2025-2029)
(11609/2025 – C10‑0246/2025 – 2025/0202(NLE))
(Procedura de aprobare)
Parlamentul European,
–	având în vedere proiectul de decizie a Consiliului (11609/2025),
–	având în vedere proiectul de Protocol privind punerea în aplicare a Acordului de parteneriat în sectorul pescuitului încheiat între Republica Democratică São Tomé și Príncipe și Comunitatea Europeană (2025-2029) (11606/2025),
–	având în vedere cererea de aprobare prezentată de Consiliu în conformitate cu articolul 43 alineatul (2) și cu articolul 218 alineatul (6) al doilea paragraf litera (a) punctul (v) din Tratatul privind funcționarea Uniunii Europene (C10‑0246/2025),
–	având în vedere evaluarea bugetară efectuată de Comisia pentru bugete,
–	având în vedere articolul 107 alineatele (1) și (4) și articolul 117 alineatul (7) din Regulamentul său de procedură,
–	având în vedere avizul Comisiei pentru dezvoltare,
–	având în vedere recomandarea Comisiei pentru pescuit (A10‑0000/2025),
1.	aprobă încheierea protocolului;
2.	încredințează Președintei sarcina de a transmite poziția Parlamentului Consiliului și Comisiei, precum și guvernelor și parlamentelor statelor membre și ale São Tomé și Príncipe.

Introducere

Republica Democratică São Tomé și Príncipe este o țară insulară din Golful Guineei/Africa de Vest. Cu o populație de aproximativ 200 000 de locuitori, este una dintre cele mai mici țări din Africa.

Pescuitul este principala activitate și sursă de venit pentru comunitățile costiere din São Tomé și Príncipe. Pescuitul practicat în São Tomé este, în esență, pescuit la scară mică. Pescuitul industrial în zona economică exclusivă (ZEE) a São Tomé și Príncipe este practicat de nave de pescuit ton din UE și din afara UE. Zona de pescuit a São Tomé și Príncipe este o zonă atractivă, deoarece se află pe ruta de migrație a speciilor mari migratoare din Oceanul Atlantic. În perioada 2020-2023, în medie, un număr total de 37 nave de pescuit ton pe an au obținut licențe de pescuit, dintre care 25 arborează pavilionul unui stat membru al UE[footnoteRef:1]. [1:  Comisia Europeană: Direcția Generală Afaceri Maritime și Pescuit, F&S, POSEIDON, Defaux, V. și Caillart, B., Évaluation rétrospective du Protocole de mise en œuvre de l’accord de partenariat dans le domaine de la pêche entre l’Union européenne et la République de Sao Tomé et Principe et prospective d’un éventuel futur protocole – Rapport final (Evaluarea retrospectivă a Protocolului privind punerea în aplicare a Acordului de parteneriat în sectorul pescuitului dintre Republica Democratică São Tomé și Príncipe și Uniunea Europeană și perspectiva unui posibil viitor protocol - Raport final), Oficiul pentru Publicații al Uniunii Europene, 2024 (https://op.europa.eu/ro/publication-detail/-/publication/55fcd1d2-132e-11ef-a251-01aa75ed71a1)] 


Sectorul pescuitului din São Tomé și Principe se confruntă cu dificultăți de guvernanță, gestionare a resurselor și folosire a sprijinului sectorial în cadrul APP cu Uniunea Europeană. De exemplu, există probleme cu conformitatea și obligațiile de raportare în temeiul ICCAT sau cu angajarea marinarilor și a observatorilor din São Tomé și Principe pe navele UE. São Tomé și Príncipe are beneficii economice limitate, deoarece flota UE folosește porturile din țările învecinate pentru debarcarea și prelucrarea capturilor[footnoteRef:2]. [2:  Documentul de lucru al serviciilor Comisiei SWD(2024)177 din 12.7.2024 https://eur-lex.europa.eu/legal-content/EN/TXT/PDF/?uri=CELEX:52024SC0177] 


Noul protocol

Acordul de parteneriat în sectorul pescuitului dintre Republica Democratică São Tomé și Príncipe și Comunitatea Europeană a intrat în vigoare la 29 august 2011 și de atunci a fost reînnoit tacit.
Protocolul anterior de punere în aplicare a APP, cu o durată de cinci ani, a intrat în vigoare la 19 decembrie 2019 și a expirat la 18 decembrie 2024. 
În temeiul Deciziei Consiliului din 10 septembrie 2024 de autorizare a începerii negocierilor, în numele Uniunii Europene, în vederea unui nou protocol de punere în aplicare a Acordului de parteneriat în sectorul pescuitului încheiat cu Republica Democratică São Tomé și Príncipe, Comisia a purtat negocieri cu guvernul din São Tomé și Príncipe, care au condus la noul protocol pentru perioada 2025-2029. 
Noul protocol a fost parafat de negociatori la 9 aprilie 2025 și semnat de părți la 6 octombrie 2025. 
Noul protocol acoperă o perioadă de patru ani de la data aplicării sale provizorii, și anume de la data la care a fost semnat de părți (6 octombrie 2025).
Protocolul va intra în vigoare după finalizarea ratificării de către ambele părți. 
În ceea ce privește partea europeană, ratificarea necesită aprobarea Parlamentului European.




Noul protocol oferă posibilități de pescuit navelor Uniunii în apele São Tomé și Principe, ținând cont de cele mai bune avize științifice și respectând recomandările Comisiei Internaționale pentru Conservarea Tonului din Oceanul Atlantic (ICCAT). Prezentul protocol urmărește să ofere un cadru actualizat, în special luând în considerare prioritățile politicii comune reformate în domeniul pescuitului (PCP) și standardele internaționale.

Posibilitățile de pescuit
Noul protocol permite navelor europene să pescuiască anual aproximativ 6 500 de tone de ton și alte specii migratoare în apele São Tomé și Príncipe, în conformitate cu rezoluțiile relevante ale ICCAT și în limitele stabilite de legislația din São Tomé și Príncipe.

Protocolul prevede posibilități de pescuit pentru 26 nave de pescuit ton cu plasă-pungă (15 din Spania, 11 din Franța) și 9 nave de pescuit cu paragate plutitoare (7 din Spania și 2 din Portugalia). 

Contribuția financiară

Contribuția financiară anuală a UE se ridică la 825 000 EUR, din care 325 000 EUR pentru accesul la resursele piscicole (corespunzând unui tonaj de referință de 6 500 de tone pe an pentru speciile mari migratoare) și 500 000 EUR pentru a consolida capacitatea São Tomé și Príncipe de a gestiona în mod sustenabil pescuitul, de a-l controla și a-l supraveghea, precum și pentru a sprijini pescuitul la scară mică și comunitățile locale. 

Concluzii 

Noul protocol consolidează cooperarea dintre Uniune și São Tomé și Príncipe și promovează dezvoltarea unei politici în domeniul pescuitului sustenabil. 

Din perspectiva UE, noul protocol asigură accesul continuu al flotei UE la zonele de pescuit, având în vedere că acordul actual conține o clauză care exclude activitățile de pescuit care nu au loc în cadrul definit de un protocol, de care beneficiază în principal operatorii spanioli, francezi și portughezi. 

Din perspectiva São Tomé și Príncipe, sprijinul sectorial disponibil va ajuta țara în contextul strategiei sale naționale în domeniul pescuitului, inclusiv pentru combaterea pescuitului INN, promovând în același timp condiții de muncă decente în sectorul pescuitului.

Prin urmare, prezentul protocol este în interesul ambelor părți. 

[bookmark: _Toc219712466][bookmark: _Toc221180407]ANEXĂ: DECLARAȚIE PRIVIND CONTRIBUȚIILE
Raportoarea declară pe propria răspundere că nu a inclus în raportul său nicio contribuție de la reprezentanți de interese care intră sub incidența Acordului interinstituțional privind un registru de transparență obligatoriu[footnoteRef:3] sau de la reprezentanți ai autorităților publice din țările terțe, inclusiv misiuni diplomatice și ambasade ale acestora, care trebuie inclusă în prezenta anexă în conformitate cu articolul 8 din anexa I la Regulamentul de procedură.  [3:  Acordul interinstituțional din 20 mai 2021 dintre Parlamentul European, Consiliul Uniunii Europene și Comisia Europeană privind un registru de transparență obligatoriu (JO L 207, 11.6.2021, p. 1, ELI: http://data.europa.eu/eli/agree_interinstit/2021/611/oj).] 

